P. Hrušovský, predseda NR SR: (2004-12-01):
Otváram rozpravu. Do rozpravy som nedostal žiadne písomné prihlášky. Pýtam sa, či sa hlási do rozpravy niekto ústne. Pán poslanec Polka. Ďalšie prihlášky do rozpravy nie sú. Preto vyhlasujem možnosť prihlásiť sa do rozpravy za skončenú. Nech sa páči, ako jediný prihlásený je pán poslanec Polka. L. Polka, poslanec: Vážený pán predseda, vážený pán minister, dámy a páni, dovoľte mi niekoľko slov k predloženému návrhu zákona. Možno nebudem celkom konkrétny a nebude to celkovo k zákonu, ale už príprava na toto vystúpenie s týmito novinami asi bude signalizovať, o čom idem hovoriť. Chcem povedať niekoľko viet k zvláštnej forme parlamentnej demokracie, ktorá sa začala uplatňovať na Slovensku. Niekedy opozícia v týchto radoch sediaca hovorila o tzv. karpatskom type demokracie za predchádzajúcich vlád a dnes sa nám to formuje do iste formy hovorcovskej demokracie. Pán minister ma upútal svojou prvou vetou, keď povedal, že tu nejaký parlament schválil bez toho, že by si uvedomil dopad na štátny rozpočet, nejaký zákon a opovážil sa proti vôli ministerstva zvýšiť hodnostné policajtom rádovo o niekoľko stoviek, možno tisíc korún, čo, samozrejme, v celkovom globále znamená skoro 1 mld. alebo niečo cez miliardu korún, tým policajtom, ktorí robia v blate, v snehu, v daždi, v horúčave na uliciach za 11 000 – 13 000 korún hrubého, tým policajtom, ktorí musia vykonávať všelijaké „zmysluplné“ akcie Jastrab a podobné, kde sa dočítame potom v záveroch, že bolo spáchaných 11 000 priestupkov a bolo toľko a toľko milión korún vybraných, že bolo toľko a toľko vodičských oprávnení zadržaných. Priznám sa, nerozumiem zmysluplnosti tejto akcie, ktorá sa odohráva odo dňa ku dňu, keď je to v popise práce polície od 1. januára do 31. decembra. Viete, vidieť policajtov ráno o piatej, ktorí zastavujú autá idúce v sobotu ráno z Petržalky do Bratislavy, až 3 – 4, ale na Prístavnom moste je kalamita, ktorá je spôsobená prekladaním nejakých panelov, a tam nie je nikto, lebo títo sú v akcii Jastrab velení na konkrétny checkpoint a tam musia kontrolovať. Všetko sa dá na svete vysvetliť. Výbor pre obranu a bezpečnosť išiel na poslanecký prieskum na funkčnosť integrovaného záchranného systému v súvislosti so situáciou na Vlasteneckom námestí na pošte, ale aj na Prístavnom moste, keď sa tam zrútil kamión. Dospeli sme k nejakým záverom. Na tlačovej konferencii sme o týchto záveroch informovali. Ale v zmysle tejto „hovorcovskej“ demokracie, tejto novej formy parlamentnej demokracie, sa nám dostalo odpovede od nejakej pracovníčky komunikačného či akého odboru ministerstva vnútra, že integrovaný záchranný systém funguje a to, čo poslanci zistili, je niečo iné. O niekoľko dní predseda vlády vyjadril isté znepokojenie nad rastom kriminality, nezávislý poslanec, aby som bol konkrétny, ja som túto kritiku podporil, pretože z čísiel za 10 mesiacov sa dozvedáme, že došlo k prudkému nárastu nápadu trestnej činnosti a k prudkému poklesu objasnenosti. Ajhľa, tvrdenie poslanca a tvrdenie predsedu vlády zhodnotil hovorca ministerstva vnútra, udivil sa nad tým, že sa predseda vlády diví, lebo výsledky sú také a budú také koncom roka, aké ešte polícia nezažila. To je opäť nie reakcia ministra vnútra, nie reakcia ústavného činiteľa, ale hovorcu. Domnieval som sa, že je to niečo proste zvláštne. Dnes sa mi dostalo vysvetlenia, a preto ani ďalšie pozmeňujúce návrhy už nedávam, pretože je to márnosť nad márnosť. Výrok dňa: „Ministerstvo vnútra je inštitúcia a to znamená, že ministerstvo vnútra neuvažuje.“ Je tu podpísaný Boris Ažaltovič, hovorca ministerstva vnútra. Ďakujem vám pekne za pozornosť.